ຖ້ຳກອງລໍ

ກອງລໍ ຄືຖ້ຳນ້ຳລອດທີ່ໃຫຍ່ທີ່ສຸດແຫ່ງຫນຶ່ງຂອງໂລກ (national geographic) ເປັນຄວາມຍິ່ງໃຫຍ່ທີ່ທຳມະຊາດສ້າງຂຶ້ນມາເພື່ອ ທ້າທາຍຕົວຂອງມັນເອງ ຖ້ຳນ້ຳລອດແຫ່ງນີ້ເປັນສ່ວນຫນຶ່ງຂອງລະບົບນິເວດປ່າຫີນບູນທີ່ຕັ້ງຢູ່ແຂວງຄຳມ່ວນ ໃນເຂດປ່າສະຫງວນແຫ່ງ ຊາດພູຫີນບູນ.

ຄວາມອາລັງການຂອງຖ້ຳແຫ່ງນີ້ເກີນກວ່າຈະບັນຍາຍໄດ້ ສະນັ້ນ ຕ້ອງໃຊ້ຈິນຕະນາການຢ່າງດຽວລອງຄິດຕາມວ່າແມ່ນ້ຳທັງສາຍ (ແມ່ນ້ຳຫີນບູນ) ຖືກກືນຫາຍເຂົ້າໄປໃນພິພົບດ້ວຍໄລຍະທາງກວ່າ 7 ກິໂລແມັດທີ່ ສັບຊ້ອນ. ພາຍໃນຖ້ຳເຕັມໄປດ້ວຍຫີນງອກ, ຫີນ ຍ້ອຍຂະຫນາດໃຫຍ່,  ມີນ້ຳຕົກພາຍໃນ, ມີໂຄ້ງ ແມ່ນ້ຳຊະນິດເກືອບຫັກສອກ. ຕົວຖ້ຳຂະຫນາດເທົ່າກັບລາວໄອ-ເຕັກ ຍັງບໍ່ທັນລວມ ຫາດຊາຍ, ແກ້ງຫີນ ແລະ ຄວາມຫລາກຫລາຍທາງຊີວະພາບອື່ນໆທີ່ເຊື່ອງຊ້ອນ. ປະຈຸບັນ ເປັນທີ່ຫນ້າຍິນດີທີ່ຊາວບ້ານໄດ້ເຂົ້າມາມີ ສ່ວນຮ່ວມໃນການຈັດການການທ່ອງທ່ຽວໂດຍຊຸມຊົນ ນອກຈາກຈະໄດ້ຕື່ນຕາກັບຄວາມງາມຂອງຖ້ຳແລ້ວຊາວບ້ານກໍມີຄວາມຢູ່ດີກິນດີ ຂຶ້ນຈາກການທ່ອງທ່ຽວ.

ສິ່ງທີ່ຕື່ນເຕັ້ນທີ່ສຸດເມື່ອໄດ້ຮູ້ວ່າ: ຊາວບ້ານໄດ້ໃຊ້ຖ້ຳນ້ຳລອດແຫ່ງນີ້ເປັນເສັ້ນທາງຄົມມະນາຄົມມາຊ້ານານ ກ່ອນການທ່ອງທ່ຽວມາ ເຖິງ ເນື່ອງຈາກຫມູ່ບ້ານນາຕານ ເຊິ່ງມີທີ່ຕັ້ງຢູ່ອີກຟາກຂອງປາກຖ້ຳນັ້ນບໍ່ມີຖະຫນົນເຂົ້າອອກ ເນື່ອງຈາກຖືກປິດລ້ອມດ້ວຍສາຍພູຫີນ ບູນທີ່ສູງຊັນ ດັ່ງນັ້ນຊາວບ້ານຈິ່ງຕ້ອງໃຊ້ເຮືອຫາງຍາວເປັນພາຫະນະໃນການເດີນທາງສູ່ໂລກພາຍນອກເປັນໄລຍະທາງກວ່າ 7 ກິໂລ ແມັດພາຍໃນຖ້ຳທຸກໆມື້. ເຊິ່ງຖ້າຕີລາຄາໃນມິຕິຮັບໃຊ້ສັງຄົມແລ້ວຖ້ຳແຫ່ງນີ້ ຈິ່ງເປັນເຫມືອນເສັ້ນທາງຄົມມະນາຄົມ (ໃຕ້ພິພົບທີ່ສວຍ ງາມທີ່ສຸດໃນໂລກ) ຂອງຊາວບ້ານ, ສ່ວນມິຕິຂອງຜູ້ມາໃຫມ່(ນັກທ່ອງທ່ຽວ)ຖ້ຳແຫ່ງນີ້ຄືສິ່ງທີ່ທຳມະຊາດໄດ້ພິສູດໃຫ້ມະນຸດເຫັນວ່າ "ທຳ ມະຊາດຍິ່ງໃຫຍ່ສະເຫມີ".

ການເດີນທາງໂດຍສັງເຂບຕໍ່ລົດສອງແຖວຈາກທ່າແຂກ (ຄິວລົດຫລັກ2) ຂຶ້ນໄປທາງເລກທີ 13ໃຕ້ສູ່ບ້ານທາງແບ່ງຈາກບ້ານທາງ ແບ່ງໃຫ້ຕໍ່ລົດສອງແຖວສາຍທາງແບ່ງຫລັກຊາວບອກຄົນຂັບວ່າລົງບ້ານນາຫີນ. ຈາກບ້ານນາຫີນສາມາດຂີ່ລົດສອງແຖວໄປຍັງຖ້ຳໂດຍ ກົງໃຊ້ເວລາທັງຫມົດປະມານ 4-5ຊົ່ວ ໂມງ (ໄລຍະທາງເກືອບ 200ກິໂລແມັດຈາກທ່າແຂກ).

ຄ່າເຮືອເຂົ້າຖ້ຳປະມານ 1 ແສນກີບກຳນົດໃຫ້ຂີ່ບໍ່ເກີນ 3 ຄົນ. ຄ່າພັກໃນບ້ານປະຊາຊົນປະມານ 50.000 ກີບຕໍ່ຄົນລວມຄາບເຂົ້າ ແລງ, ເຂົ້າເຊົ້າ ແລະ ມິດໄມຕີຂອງຊາວບ້ານ. ນອກນັ້ນຍັງມີບ້ານພັກພ້ອມດ້ວຍຮ້ານອາຫານຈຳນວນຫຼາຍຫຼັງໄວ້ຕ້ອນຮັບແຂກຜູ້ມາຢ້ຽມຊົມອິກດ້ວຍ.
ປະຫວັດຄວາມເປັນມາ

ຖໍ້າກອງລໍ-ນາຕານ ຖືກຄົ້ນພົບແຕ່ສະ​ຕະວັດທີ XVI, ໃນຊຸມປີ 1960 ເລີ່ມນຳໃຊ້ ເຮືອຫາງຍາວເປັນພາຫະນະເດີນທາງເຂົ້າຜ່ານຖ້ຳແຫ່ງນີ້ ຂອງປະຊາຊົນທ້ອງຖິ່ນ. ການສໍາຫລວດຢ່າງຈິງຈັງ ແລະທາງການ ເປັນຄັ້ງທໍາອິດ ເລີ່ມໃນ ເດືອນກຸມພາປີ 1995 ແລະ ພົບວ່ານັກທ່ອງທ່ຽວ ສາມາດ ຂີ່ເຮືອຈັກຫາງຍາວແລ່ນລອດເຂົ້າຖໍ້າ ແລະ ຜ່ານອອກອີກດ້ານອື່ນ ເຊິ່ງຫລຸດຜ່ອນເວລາໃນການສັນຈອນຈາກ 2 ຊົ່ວໂມງມາເປັນປະມານ 1 ຊົ່ວໂມງ. ສະນັ້ນ, ອຸມົງຂອງຖ້ຳນີ້ ຈຶ່ງເປັນເສັ້ນທາງການທ່ອງທ່ຽວທາງເຮືອ ໂດຍເກີດຂຶ້ນ ແລະ ຖືກນໍາໃຊ້ ທົ່ວກັນນັບແຕ່ປີ 2002 ເປັນຕົ້ນມາ.
https://kpl.gov.la/detail.aspx?id=96127